google/wiki40b huggingface dataset:
Legenemnda for flygere

Flymedisinsk seksjon, tidligere Legenemnda for flygere, er en seksjon i Luftfartstilsynet som leder flymedisinske undersøkelser og sertifisering av personell i norsk luftfart.
I samarbeide med internasjonale flymedisinske organer fastsettes helsekrav for de forskjellige sertifikatene som kreves av flygere (trafikk-, privat-, seilfly, mikrofly), fallskjermhoppere, ballongflygere, kabinbesetning, flygeledere og flyteknikere. Gjeldende helsekrav er felles i EASA og publisert i Annex IV til EU forordning 1178/2011.
Flymedisinsk seksjon oppnevner leger godkjente for flylegeundersøkelser og holder hvert år i begynnelsen av september kurs for leger i samarbeide med Norsk Flymedisinsk forening. Alle rapportene fra undersøkelsene hos flylegene sendes flymedisisnsk seksjon som utsteder sertifikatene.
Det er mulig å få utført undersøkelsene både hos Flymedisinsk seksjon og hos de oppnevnte flylegene.
Flygere som får sykdom som går ut over helsekravene, og gjør sertifikatet ugyldig, plikter å sende beskjed til Flymedisinsk seksjon. Ved bedring etter sykdom vurderer Flymedisinsk seksjon om flygeren kan få igjen legeattest som er del av flysertifikatet. Ofte blir det utført endel spesielle tester, samt undersøkelse hos legespesialister, for å avgjøre om ny utstedelse er forsvarlig.
Flymedisinsk seksjon er lokalisert sammen med Flymedisinsk institutt ved Universitetet i Oslo som er Luftforsvarets flymedisinske kompetansesenter. Instituttet har eget trykkammer og samarbeider mye med dykkermedisinsk miljø innen baromedisin/ trykkrelatert medisin.
Legenemnda var i mange år lokalisert på Fornebu og ble flyttet til Flymedisinsk institutt på Blindern. Overlege Per Orva var sjeflege til 2006 da han ble avløst av Rolf Heimberg. Trond-Eirik Strand ble tilsatt som sjeflege og seksjonsleder i Flymedisinsk seksjon i 2013.
«I Saw Her Standing There»

Komposisjon

Sangen ble skrevet av Lennon og McCartney sammen, men var basert på McCartneys idé. Sangen het opprinnelig «Seventeen», og McCartney fikk idéen på bilturen hjem fra en konsert i Southport
og fullførte den hjemme i Forthlin Road i september 1962 McCartney sa: «Jeg sa: 'She was just seventeen,' og så: 'Beauty queen'. Da jeg viste den til John, knakk han sammen av latter, og sa 'Du tuller med den linja, gjør du ikke?'». «Det var en av de første gangene han sa 'Hva? Det må du endre...'» Teksten ble skrevet i en skolebok. «Remember», en bok av McCartneys bror Mike McCartney, viser et fotografi av Lennon og McCartney som skrev sangen mens de klimpret på gitarene og leste skoleboka. McCartney innrømmer å ha lånt basslinja direkte fra Chuck Berrys «I'm Talking About You».

Opptak

Sangen ble innspilt ved Abbey Road Studios 11. februar 1963, som en del av maraton-sessionen der The Beatles spilte inn 10 av 14 sanger til Please Please Me. De var ikke til stede miksingen som fant sted 25. februar 1963, noe som ikke var uvanlig på den tiden.
På albumet starter sangen med McCartneys «one-two-three-FOUR!» («one-two-three-FAH!»). Vanligvis er disse klipt bort fra den endelige lydmiksen. Likevel lot George Martin denne være med på den ferdiginnspilte sangen, da han syntes den passet til sangens ånd.

Utgivelse

I Storbritannia er «I Saw Her Standing There» åpningssporet på Please Please Me. I USA ga Vee-Jay Records den ut som åpningssporet på begge versjonene av Introducing... The Beatles, og klipte bort «One, two, and three» fra åpningen, men lot «FOUR!» være. I tillegg til å være B-siden på «I Want to Hold Your Hand», ga Capitol den ut som det andre sporet på Meet the Beatles!. Vee-Jay hadde en begrenset katalog av Beatles-sanger og ga ut materiale flere ganger, blant annet som Songs, Pictures and Stories of the Fabulous Beatles.
Capitol ga ut sangen to ganger på 70-tallet, både på Rock 'n' Roll Music-samleren som kom ut 11. juni 1976, og som åpningssporet på The Beatles Collection, utgitt i desember 1978.

Annet

Bruce Springsteen holdt konsert 14. juli 2012 på festivalen Hard Rock Calling 2012 i Hyde Park, London. Han fikk med seg McCartney på to ekstranumre. Den første var «I Saw Her Standing There» etterfulgt av «Twist and Shout». På begge sangene vekslet Springsteen og McCartney på å være forsanger. Før de startet opp, sa Springsteen at dette hadde han ventet på i over femti år.
Fylkesvei 4700

Fylkesvei 4700 går mellom Nesvik gjennom Skiftun og til Knutsvik i Hjelmeland kommune. Veien er 3,9 km lang.
Frem til 2019 hadde veien betegnelsen fylkesvei 656.
Tom Bråthen (album)

Tom Bråthen er et musikkalbum med Tom Bråthen, utgitt i 1977. Dette er hans første plate som soloartist.
Falkenstenbatteriet

Falkenstenbatteriet var et batteri som ble anlagt som utenverk for Karljohansvern i 1902, en oppgave det delte med Brårudåsen batteri. Bakgrunnen for opprettelsen av batteriet var den økte spenningen i forholdet med Sverige opp mot unionsoppløsningen i 1905.
Batteriet skulle dekke området Falkensten-Borrevannet og hadde en hovedskuddretning mot vest og sydvest. Selve batterifronten har en lengde på 50 meter og har åpne stillinger med plass for fire posisjonskanoner.
Batteriet var til å begynne med underlagt posisjonsartilleriet, men ble i 1903 overført til festningsartilleriet.
Verdensrekordutvikling i kulestøt

Denne artikkelen tar for seg en statistisk utvikling av verdensrekordene i kulestøt.
Uoffisielle, og ikke ratifiserte rekorder tatt med i skråtekst, for å vise faktisk utvikling av øvelsen og for økt dybde i artikkelen. Notat til høyre i tabellene klargjør dette. Bakgrunnen for at en del av de eldre bestenoteringene ikke er ratifiserte er på grunn av manglende vektkontroll av kastredskapet (kula), og usikkerheter med tanke på måling av resultat, kast på hellende grunn og så videre. På høyslettelekene var det vanlig at kulestøt forgikk på «stadion» sammen de andre øvelsene, altså var der ikke alltid en støpt ring, eller stopp-planke, men ofte bare en avmerket sirkel på gresset, eller grusen.
Indiecade

IndieCade eller Indiecade er en internasjonal jurystyrt festival for indiespill. IndieCade er kjent som «videospillbransjens Sundance». Under IndieCade blir indie-videospillutviklere valgt til å vise frem verkene sine på den årlige festivalen. I 2009 startet IndieCade med konferanser med klasser, paneler, workshops og keynotes. Konferansen har siden blitt en stor attraksjon for indie-utviklere og andre i bransjen.
Befalsskolen for kavaleriet

Befalsskolen for kavaleriet (BSK) ble opprettet i 1818, og utdannet befal til kavaleriet. Befalsskolen het først Underoffisersskolen for kavaleriet, og har også i en periode hett "Skoleeskadronen".
Kong Harald V (da Prins Harald) var elev ved BSK fra januar 1956 til desember samme år. 
Skolen holdt til i egen bygning i Myntgt 2 (i dag Miljøverndepartementet) til 9. april 1940.
Under felttoget i Norge i 1940 satte skolen opp en eskadron til hest under kommando av skolesjefen Harald Broch, og ble tilsluttet gruppen Mork. Eskadronen deltok under kampene på Ringerike. Skolen ble gjenopprettet på Trandum i 1945.
I 1997 Flyttet Befalsskolen for Kavaleriet fra Trandum leir til Rena leir.
BSK var en del av Søndenfjeldske Dragonregiment (SDR) fra 1987 til 2002.
Siste kull fra  ble uteksaminert våren 2002. Da ble Befalsskolen for Kavaleriet slått sammen med Befalsskolen for Feltartilleriet til Befalsskolen for Hærens Kampvåpen (BSKAMP). Denne skolen eksisterte frem til Hærens befalsskole ble etablert i 2005, som samlet alle hærens befalsskoler.
Carlo Airoldi

Livet før OL

Airoldi var født i Origgio, i nærheten av Saronno, i en jordbrukerfamilie. Han begynte å delta i idrettskonkurranser, først lokalt, deretter i nasjonal og internasjonal sammenheng, der han beseiret sin store rival, Louis Ortègue fra Marseille. I 1892 vant Airoldi løpet Lecco–Milano, og året etter vant han Milano–Torino. Han ble regnet blant tidens fremste maratonløpere. Den største triumfen var seieren i Milano–Barcelona (september 1895), et løp med tolv etapper på totalt 1050 kilometer. Han fikk 2000 pesetas for denne seieren.

Olympiaden

Airoldi ville delta i OL i Athen i 1896, der han ville ha gode sjanser til å vinne. Han trengte imidlertid penger for å reise til den greske hovedstaden. Han ble sponset av sjefen for et kjent tidsskrift, La Bicicletta. Airoldi tilbød seg å reise billig, han skulle ferdes til fots gjennom Østerrike, Tyrkia og Hellas – en eventyrlig reise med dagsetapper på 70 kilometer for å nå fram til Athen i tide. Avisen skulle dokumentere reisen og bistå Airoldi med nødvendig informasjon.
Reisen begynte, og strekningen mellom Milano og Split, gjennom Trieste og Fiume, forløp uten bekymringer. Airoldi hadde tenkt å følge Kroatias kyst for deretter å passere gjennom Kotor og Korfu. Før han kom fram til Dubrovnik, falt han og skadet hånden, så han ble tvunget til å ta en to dagers pause i et telt. Han ble frarådet å krysse Albania til fots, så han gikk om bord på et østerriksk fartøy som førte ham til Patras, og derfra fortsatte han turen til Athen langs jernbanelinjene, siden det ikke fantes veier. 
Etter den 28 døgn lange ferden viste det seg at Airoldi dessverre ikke kunne delta i maratonløpet. Da han dro til slottet for å melde seg på, ble han intervjuet av OL-komiteen, som mente at pengene som Airoldi hadde vunnet i løpet Milano–Barcelona, innebar at Airoldi var å betrakte som profesjonell idrettsutøver, og dermed var utelukket fra å delta i olympisk sammenheng. Det ble sendt telegram fra Italia, men til ingen nytte: Airoldi fikk ikke lov til å delta. I Italia var oppfatningen at arrangørene ikke ville la en sterk motstander delta i et løp som grekerne selv ville vinne. Airoldi aksepterte aldri avgjørelsen, og ville utfordre maratonløpets seierherre, grekeren Spyridon Louis, men det ble aldri gjennomført.

Etter OL

På hjemveien forsøkte Airoldi flere ganger å slå Spiridon Louis' rekord, uten å lykkes. Han fortsatte å løpe, hovedsakelig i Lombardia og i Sveits, der han giftet seg og hadde sitt arbeid (han arbeidet i Bern og Zürich). Senere flyttet han til Sør-Amerika for å prøve lykken der.
Podsoljord

Podsoljord er en jordtype som er vanlig i den boreale vegetasjonssonen, og således i det meste av Norge. Omkring 80 % av all skogs- og heijord i Norge består av denne jordtypen. Podsolbetegnelsen viser til ett av jordlagenes bleke farge.

Podsolprofil

Det typiske podsolprofilet er kjennetegnet ved at det øverst har et humusdekke dannet av strønedfall fra plantene, adskilt fra mineraljorda under. Dette i motsetning til brunjord, som er homogen. Nedfallet er surt på grunn av syrer og sure forbindelser i barnåler og bjørkeblader, og det er derfor mindre biologisk aktivitet her enn i brunjord. Regnvannet tar med seg oppløste syrer nedover til den underliggende mineraljorda. I utvaskingslaget vil syren vaske ut lettoppløselige mineraler, og med tiden blir det dannet et nesten helt hvitt lag av lys kvarts. Tykkelsen på dette laget varierer med stedets nedbørsmengde, men er oftest noen centimeter til et par desimeter tykt. Under dette laget ligger et utfellingslag, der syrene blir nøytralisert og det felles ut blant annet jern. Denne utfellingen gir jordlaget en rustbrun farge. Under dette ligger den upåvirkede mineraljorda.
The Imitation Game

Handling

Filmen skildrer kappløpet mot tiden da Alan Turing (Benedict Cumberbatch) og de britiske kode-knekkerne ved Storbritannias topphemmelige kodeknekker-base ved Bletchley Park prøver å knekke det tyske krypteringssytemet Enigma. Filmen spenner over flere viktige perioder av Turings liv, fra hans år på kostskole som tenåring, hans hemmelige arbeid som kode-knekker under andre verdenskrig, og til han ble straffet for homofili som den tiden fremdeles var en straffbar handling.

Produksjon

Leonardo DiCaprio skulle opprinnelig spilt Alan Turing idet Warner Bros gikk igang med å produsere filmen.
Filmprodusenten Harvey Weinstein kjøpte de amerikanske rettighetene til The Imitation Game for rekordsummen sju millioner dollar (43 millioner norske kroner), og den fikk Oscar-vennlige 28. november som premieredato i USA.
Boy Genius Report

Boy Genius Report (BGR) er en teknologinettside som publiserer artikler om forbrukerelektronikk, underholdning, videospill og vitenskap. Den ble grunnlagt i 2006 av «Boy Genius». 27. april 2010 ble nettsiden kjøpt opp av Penske Media Corporation.
Abortnemnd

En abortnemnd er et norsk statlig organ opprettet med hjemmel i abortloven § 5. I hver helseregion skal det ved minst ett sykehus være en abortnemnd. En abortnemnd behandler søknader om svangerskapsavbrudd (abort) når svangerskapsvarigheten er over tolv uker.
Nemndens vedtak om å tillate eller nekte abort skal være skriftlig grunngitt. Søkeren, eller den som handler på hennes vegne, skal underrettes om grunnen for vedtaket.
Dersom nemnden avslår abortsøknaden skal den underrette søkeren, eller den som handler på hennes vegne, om at vedtaket vil bli prøvet av Abortklagenemnda med mindre hun trekker søknaden tilbake. Sakens dokumenter blir deretter sendt til Abortklagenemnda for fornyet behandling.
Nicki Minaj

2010: Pink Friday

22. november 2010 kom Minajs første album ut, Pink Friday. Hennes første singel som ikke var med på albumet, «Massive Attack», ble utgitt i april, og musikkvideoen fikk gode kritikker fra både Monica Herrera (Billboard) og Chris Ryan (MTV). I august ga hun ut albumets første singel, «Your Love», som kom på 14.-plass på Billboard Hot 100, 7.-plass på Hot Hip Hop/Rap Songs-listen og 1.-plass på Rap Songs-listen. Minaj ble den første kvinnelige musikeren som toppet listen uakkompagnert siden 2002. I oktober ble hun den første artisten som fikk syv sanger på Billboard Hot 100 samtidig.

2012: Pink Friday: Roman Reloaded

Minajs andre studioalbum, Pink Friday: Roman Reloaded ble utgitt 2. april 2012. Albumet inneholder samarbeid med produsenter som Hit-Boy, Dr . Luke, Rico Beats, Kenoe, RedOne og Oak, som viser at hun ønsket å være eksperimentell når det kom til hvordan albumets sound skulle være. Den første singelen, Starships, ble utgitt den 14. februar. Låten nådde #2 i Storbritannia og #5 på den amerikanske Billboard Hot 100. Dette ble dermed hennes andre Top 10-suksees etter Super Bass i 2011, og låten ble en av årets mest solgte singler.

2012: Pink Friday: Roman Reloaded - The Re-Up

En utvidet versjon av Pink Friday: Roman Reloaded med undertittelen The Re-Up ble utgitt 19. november 2012. Den første singelen fra re-releasen, "The Boys" med Cassie, ble utgitt 13. september 2012.

2014: The Pinkprint

Det tredje studioalbum utkom i 2014. Hun beskriver det som en videreføring The Re-Up med mye mer.
Albumets første singel, Pills N Potions, debuterte på Billboard Music Awards 18. mai 2014. Singelen ble utgitt 21. mai og nådde #4 på iTunes i Amerika. Utgivelsen er Minajs største suksess, ettersom den slo både Super Bass og Starships.

2018: Queen

Albumet ble annonsert 7. mai på 2018 Met Gala, Minaj bekreftet selv i et intervju at albumet skulle hete Queen og utgivelsesdatoen var satt til 15. juni. Men 25. mai annonserte hun på instagram at albumutgivelser blir flyttet til 10. august. For 1. august å flytte utgivelsen enda en gang til 17. august. 9. august kunngjorde hun på Queen Beats 1 Radio show at albumet ville bli utgitt fredag 10. august.
Hennes fjerde studioalbum Queen ble utgitt 10. august 2018.
Dverggås

Beskrivelse

Dverggås har varierende grå og gråbrun fjærdrakt med innslag av hvitt på bakpartens underside. Nebbet er rosafarget og lemmene oransje. Arten har et karakteristisk hvitt pannebliss som når helt opp på framissen (over øynene), samt gule øyehudringer. Den er svært lik og nært beslektet med tundragås (Anser albifrons), som mangler den gule øyehudringen og har et pannebliss som ikke når like høyt opp på issen.
Dverggås blir cirka 53–66 cm lang og veier typisk 1,95–2,3 kilogram. Gassen blir kun marginalt større enn gåsa. Vingespennet er cirka 115–135 cm.

Utbredelse og habitat

Dverggåsa hekker i usammenhengende smale bånd gjennom Palearktis, fra Norge til Øst-Sibir. Den vestlige populasjonen overvintrer fra Sentral- og Sørøst-Europa til Iran (spesielt på slettelandet rundt Kaspihavet og Svartehavet). Den østlige populasjonen overvintrer i Kina, Korea (Nord- og Sør-) og Japan.
Arten foretrekker åpne arktiske habitat på tundra med kratt og spredt buskvegetasjon. Biotopen er myrer og mindre vann i fjellet, blant annet med forekomster av vier.
Tidligere hekket arten tallrikt fra det nordlige Fennoskandia til det nordøstre Sibir, men populasjonen har hatt en dramatisk nedgang der siden 1940-tallet. I Sverige regner man arten som utryddet, men svenskene har siden 2011 hatt et kontroversielt rewildingprosjekt for arten, som gjør bruk av hvitkinngjess som fosterforeldre. Når avkommet preges av hvitkinngjess lærer dvergjessene også ei ny trekkrute, og fuglene har dermed fått et nytt overvintringsområde i Nederland. Prosjektet var omstridt i starten da det ble oppdaget at avlsfuglene var hybrider, med tundragås og grågås (Anser anser). Prosjektet ble derfor avsluttet, nye renrasede avlsdyr ble hentet inn fra Sibir og ekte dverggås er nå satt ut i Nord-Sverige.

Status

Den globale bestanden av dverggås har en negativ trend. Man regner med at den vestlige populasjonen teller omkring 8 000–13 000 individer, mens den østlige bregnes til omkring 20 000 individer. Totalt 28 000–33 000 individer, hvorav 18 000–22 000 voksne, forplantningsdyktige fugler.
Årsakene til den negative utviklingen antas å være økt jaktpress under trekket og på overvintringsplassene og fragmentering av hekkeområdene, som følge av kultivering av landområder til nye jordbruksarealer. I Russland er dessuten krypskyting på hekkeplassene og illegal fangst av mytende fugl et betydelig problem.
Dverggåsa ble i Norge fra 20. mai 2011 en prioritert art etter naturmangfoldloven. Arten er oppført på Norsk rødliste for arter 2015 som kritisk truet (CR). Internasjonalt regner imidlertid IUCN arten som sårbar (VU).

Annet

Norsk Ornitologisk Forening (NOF), som har fulgt dverggåsa siden midt på 1980-tallet, har siden 1990 overvåket antall gjess i våtmarksområdet Valdakmyra i Porsanger, Finnmark, der dverggjessene raster vår og høst på vei til og fra hekkeplassene. Siden 1995 har NOF arbeidet med kartlegging av dverggåsas trekkruter og vinterområder via satellitt-radiotelemetri.
Inter

Historie

Klubben ble stiftet 9. mars 1908, som den første «rene» fotballklubben i Milano. Klubben ble stiftet etter at en gruppe spillere brøt ut av fotball- og cricketklubben AC Milan. Årsaken til bruddet med AC Milan, var uenighet rundt bruk av internasjonale spillere. Gruppen som valgte å bryte ut, ønsket å benytte flere internasjonale spillere og dannet derfor klubben Foot-Ball Club Internazionale. Klubben har valgt å beholde denne spillefilosofien helt fram til i dag, og startet i sesongen 2011/2012 for eksempel flere ganger med en førsteelever helt uten italienere.
Denne filosofien, samt navnet Internazionale, ble ikke tolerert av Mussolinis fascistregime, og klubben ble tvunget til å slå seg sammen med Milanese Unione Sportiva i 1928. Den nye, sammenslåtte klubben fikk navnet Ambrosia og spilte med de draktene som i dag benyttes som Inters reservedrakt*. I hele denne perioden ble likevel laget kalt Inter av fansen. Da Serie A startet opp igjen etter krigen, tok klubben sitt gamle navn tilbake, og skiftet tilbake til blått og sort.
Sportslig sett er Inter en av de mest suksessrike fotballklubbene i Italia. Laget vant Serie A for første gang i 1910, og har siden den gang vunnet scudettoen (serietittelen) ytterligere 17 ganger. I europeisk sammenheng har laget vunnet UEFA-cupen tre ganger og Europa-cupen (Mesterligaen) tre ganger (1964, 1965 og i 2010). Etter at Juventus ble degradert til serie B i forbindelse med dommerskandalen i italiensk fotball, er Inter også den eneste klubben som uavbrutt har spilt i Serie A.
Sesongen 2007/2008 var klubbens hundrede, noe som naturligvis ble markert gjennom flere store arrangement. 16. mai 2010, vant Inter Scudettoen for femte år på rad, og Inter lå dermed foran byrivalen AC Milan i antall seriemesterskap. (Juventus leder sammenlagt, med i alt 33 titler mot Milan-lagenes 18 hver.) Laget vant også finalen i den italienske cupen – Coppa Italia – for sjette gang sammenlagt. Høydepunktet i 2009/2010-sesongen var likevel seieren i Mesterligaen. Etter først å ha slått ut lag som Chelsea og FC Barcelona, vant Inter til slutt finalen 2–0 over Bayern München.
Mye av æren for triumfen i Mesterligaen er av mange tilskrevet Jose Mourinho, som trente laget fra sommeren 2008 og fram til han proklamerte sin overgang til Real Madrid i media, rett etter at finalen var vunnet. 15. juni ble tidligere Liverpool manager Rafael Benítez presentert som Inters nye trener for de to neste årene. Etter en skuffende høstsesong, og voksende uenighet med Inters president og eier, Massimo Moratti, fikk Benítez imidlertid sparken, 23. desember 2010. Allerede dagen etter, på julaften, ble Leonardo Nascimento de Araújo ansett som ny hovedtrener. Sesongen endte med 2.-plass i serien bak Milan, som dermed igjen kom likt i antall serietitler.
24. februar 2010 fikk Inter norsk supporterklubb Inter Club Norvegia.
(* Det røde korset fra ambrosiadrakten som er vist i oversikten til høyre, benyttes likevel bare  ved spesielle anledninger, som ved 100-årsjubileet sesongen 2007/08)
Hooliganisme

Hooliganisme betegner destruktiv og voldelig gruppeadferd. Uttrykket kommer fra engelsk og brukes gjerne om en spesiell subkultur blant britiske fotballsupportere, men kan også brukes om supportergjenger fra andre land og tilhørende andre idretter.
Ordets opprinnelse er uklar, men det har i alle fall blitt brukt i Storbritannia siden 1890-tallet til å beskrive gategjenger.

Russisk strafferett

I Sovjetunionen ble låneordet khuligan benyttet for å karakterisere provoserende lovbrytere men også i praksis politiske dissentere. Hooliganisme (Хулига́нство) ble oppført som en kriminell anklagekategori og ble anvendt nokså generelt ved straffeforfølgelse av utilbørlig oppførsel. Bestemmelsen anvendtes også mot en rekke andre foreteelser som løsgjengeri, forfølgelse, stygg munnbruk, med mere. Mathias Rust ble blant annet anklaget for hooliganisme etter at han i 1987 landet med Cessna på Den røde plass. 
Uttrykket er beholdt i Russlands straffelov, og er innordnet der som en forbrytelse av middels alvorlighetsgrad.
Russisk straffelov definerer hooliganisme som «all forsettlig oppførsel som forstyrrer den alminnelige orden og som uttrykker eksplisitt respektløshet mot samfunnet». Den kan anvendes mot personer over 16 år, som er den russiske myndighetsalder. Hooliganisme kan differensieres som forsettlig hooliganisme (злостное хулиганство, zlostnoye khuliganstvo), hooliganisme, og triviell hooliganisme (мелкое хулиганиство, melkoye khuliganstvo).
Triviell hooliganisme er «aktuell for administrativ prosess» ("привлекаться к административной ответственности") og kategoriseres som "административный проступок" (administrativny prostupok, ligner norsk ordensforstyrrelse), som er jevngodt med forbrytelse. Den er tenkt å håndtere mindre gateforstyrrelser, slagsmål og alment ordensforstyrrende oppførsel, som av ungdommer i byene. Foresettlig hooliganisme er hooliganisme «med ekstraordinær kynisme, eller med motstand mot ordensmakten, eller med bruk av våpen eller forsøk derpå, eller som utføres av recidivist (tilbakefallende gjerningsperson)».